Kommissionens forordning (EF) nr. 786/2003

af 8. maj 2003

om justering af visse agromonetære udligningsbeløb i Det Forenede Kongerige

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2799/98 af 15. december 1998 om den agromonetære ordning for euroen(1), særlig artikel 4 og 5, og

ud fra følgende betragtninger:

(1) Maksimumsbeløbene for den udligningsstøtte, der ydes som følge af den vekselkurs for pund sterling, der var gældende den 31. december 2000 og den 1. januar 2001, blev fastsat ved Kommissionens forordning (EF) nr. 653/2001(2).

(2) Maksimumsbeløbet for udligningsstøtten for den væsentlige revaluering af pund sterling i 2000 blev fastsat ved Kommissionens forordning (EF) nr. 654/2001(3).

(3) Hvad angår den udligningsstøtte, der ydes som følge af vekselkurserne for visse former for direkte støtte og for foranstaltninger af strukturel eller miljømæssig art, er det fastsat i artikel 5, stk. 3, i forordning (EF) nr. 2799/98, at beløbet for anden og tredje støtterate nedsættes i forhold til den foregående rate med mindst en tredjedel af det beløb, der blev ydet for den første rate. I samme forordnings artikel 5, stk. 4, fastsættes det, at maksimumsbeløbet for udligningsstøtten nedsættes eller annulleres i forhold til den indvirkning, som udviklingen i de vekselkurser, der er konstateret den første dag af anden og tredje rate, har haft på indkomsterne.

(4) En gennemgang af den vekselkurs, der blev fastsat for pund sterling ved Kommissionens forordning (EF) nr. 445/2003 af 11. marts 2003 om fastsættelse for 2003 af vekselkursen for visse former for direkte støtte og for foranstaltninger af strukturel eller miljømæssig art(4), viser en værdiforringelse for denne valuta.

(5) Det er derfor nødvendigt at annullere beløbene for tredje rate af udligningsstøtten for Det Forenede Kongerige i forbindelse med de udløsende begivenheder pr. 31. december 2000 og pr. 1. januar 2001.

(6) Hvad angår udligningsstøtten for væsentlige revalueringer af pund sterling, er det fastsat i artikel 4, stk. 5, i forordning (EF) nr. 2799/98, at beløbet for anden og tredje støtterate nedsættes i forhold til den foregående rate med mindst en tredjedel af det beløb, der blev ydet for den første rate, og at beløbene for anden og tredje rate nedsættes eller annulleres i forhold til den indvirkning, som udviklingen i vekselkurserne har haft på indkomsterne indtil begyndelsen af måneden før den første måned for den pågældende rate, idet der tages hensyn til den konstaterede markedssituation i samme periode.

(7) En gennemgang af gennemsnittet af de vekselkurser, der blev fastsat for pund sterling mellem den 1. marts 2002 og den 31. januar 2003, viser en værdiforringelse for denne valuta i den pågældende periode.

(8) Det er derfor nødvendigt at annullere beløbet for tredje rate af udligningsstøtten for Det Forenede Kongerige i forbindelse med den væsentlige revaluering af pund sterling i 2000.

(9) De i denne forordning fastsatte foranstaltninger er i overensstemmelse med udtalelse fra de berørte forvaltningskomitéer -

UDSTEDT FØLGENDE FORORDNING:

Artikel 1

Maksimumsbeløbene for tredje rate af udligningsstøtten for Det Forenede Kongerige, jf. forordning (EF) nr. 653/2001, svarende til støtte, der har en udløsende begivenhed pr. 31. december 2000 eller pr. 1. januar 2001, annulleres.

Artikel 2

Maksimumsbeløbet for tredje rate af udligningsstøtten for Det Forenede Kongerige, jf. artikel 1 i forordning (EF) nr. 654/2001, i forbindelse med den væsentlige revaluering af pund sterling i 2000, annulleres.

Artikel 3

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 8. maj 2003.

På Kommissionens vegne

Franz Fischler

Medlem af Kommissionen

(1) EFT L 349 af 24.12.1998, s. 1.

(2) EFT L 91 af 31.3.2001, s. 62.

(3) EFT L 91 af 31.3.2001, s. 64.

(4) EUT L 67 af 12.3.2003, s. 6.